《答豫章邓文若进士见赠并谢苏昌龄徵君》
明代·张以宁

昨日出城风日暄，今日雨声早闭门。阴晴百岁手翻覆，长歌君闭击我尊。

昔年之春上京国，晓趋阊阖观朝元。榑桑出日丽黄道，析木聚星环紫垣。

冯侯作歌君属和，我起击节清心魂。五年相望不相见，万事别来难具论。

鬓边青丝已霜色，衣上红尘唯酒痕。琼花开时广陵市，岂意共君同笑言。

眉山座上烂漫酌，三人欢好如弟昆。纵谈夙昔若梦寐，仰视明月低昆崙。

起携数友逐清赏，杂遝鞍马城西村。江流地上白浩浩，山落烟际青浑浑。

醉怀磊磈倾欲尽，世虑皎洁醒终存。睹君佳儿宛在侧，杂佩婉娈纫芳荪。

老亲稚子隔天末，安得不使心忧烦。感君相宽佩君语，期君去我高飞鶱。

饥鸿嗷嗷纷在野，我曹一饮皆君恩。此身倘未溘朝露，誓将毫末酬乾坤。

作者简介：(1301—1370)元明间福建古田人，字志道，学者称翠屏先生。元泰定中，以《春秋》举进士，由黄岩判官进六合知县，坐事免官，滞留江淮十年。后官至翰林侍读学士。明师克元都，复授侍讲学士。洪武三年出使安南，死于返程途中。有《春王正月考》、《翠屏集》。